
[bookmark: TextBodyBegin]Европейският парламент,
–	като взе предвид член 167 от Договора за функционирането на Европейския съюз,
–	като взе предвид Конвенцията на ЮНЕСКО за опазване и насърчаване на многообразието от форми на културно изразяване,
–	като взе предвид Директива (ЕС) 2019/790 на Европейския парламент и на Съвета от 17 април 2019 г. относно авторското право и сродните му права в цифровия единен пазар и за изменение на директиви 96/9/ЕО и 2001/29/ЕО[footnoteRef:1], [1:  	ОВ L 130, 17.5.2019 г., стр. 92.] 

–	като взе предвид Регламент (ЕС) 2021/818 на Европейския парламент и на Съвета от 20 май 2021 г. за създаване на програма „Творческа Европа“ (2021 – 2027 г.) и за отмяна на Регламент (ЕС) № 1295/2013[footnoteRef:2], [2:  	ОВ L 189, 28.5.2021 г., стр. 34.] 

–	като взе предвид Регламент (EС) 2022/1925 на Европейския парламент и на Съвета от 14 септември 2022 г. за достъпни и справедливи пазари в цифровия сектор и за изменение на директиви (EС) 2019/1937 и (ЕС) 2020/1828 (Законодателен акт за цифровите пазари)[footnoteRef:3], [3:  	ОВ L 265, 12.10.2022 г., стр. 1.] 

–	като взе предвид Регламент (ЕС) 2022/2065 на Европейския парламент и на Съвета от 19 октомври 2022 г. относно единния пазар на цифрови услуги и за изменение на Директива 2000/31/ЕО (Акт за цифровите услуги)[footnoteRef:4], [4:  	ОВ L 277, 27.10.2022 г., стр. 1.] 

–	като взе предвид своята резолюция от 14 декември 2022 г. относно изпълнението на новата европейска програма за култура и стратегията на ЕС за международните културни отношения[footnoteRef:5],  [5:  	OВ C 177, 15.5.2023 г., стр. 78.] 

–	като взе предвид своята резолюция от 20 октомври 2021 г. относно Европейските медии в цифровото десетилетие: план за действие в подкрепа на възстановяването и трансформацията[footnoteRef:6], [6:  	ОВ C 184, 5.5.2022 г., стр. 71.] 

–	като взе предвид своята резолюция от 20 октомври 2021 г. относно положението на хората на изкуството и възстановяването на сектора на културата в ЕС[footnoteRef:7], [7:  	ОВ C 184, 5.5.2022 г., стр. 88.] 

–	като взе предвид своята резолюция от 19 май 2021 г. относно изкуствения интелект в образованието, културата и аудио-визуалния сектор[footnoteRef:8], [8:  	ОВ C 15, 12.1.2022 г., стр. 28.] 

–	като взе предвид своята резолюция от 20 октомври 2020 г. с препоръки към Комисията относно рамка за етичните аспекти на изкуствения интелект, роботиката и свързаните с тях технологии[footnoteRef:9], [9:  	ОВ C 404, 6.10.2021 г., стр. 63.] 

–	като взе предвид своята резолюция от 20 октомври 2020 г. относно правата върху интелектуалната собственост за разработването на технологии за изкуствен интелект[footnoteRef:10], [10:  	ОВ C 404, 6.10.2021 г., стр. 129.] 

–	като взе предвид своята резолюция от 17 септември 2020 г. относно културното възстановяване на Европа[footnoteRef:11],  [11:  	ОВ C 385, 22.9.2021 г., стр. 152.] 

–	като взе предвид член 54 от своя Правилник за дейността,
–	като взе предвид доклада на комисията по култура и образование (A9-0388/2023),
А.	като има предвид, че музикалният сектор е основен стълб на културата като жизненоважен компонент на културното и езиковото многообразие в С, с най-широк обществен обхват от всички сектори на културата и творчеството (CCS);
Б.	като има предвид, че музикалният сектор е важна част от CCS, който е признат за една от 14-те ключови екосистеми за изграждането на европейската икономика, която води до растеж и създаване на работни места, включително за младите хора;
В.	като има предвид, че композиторите, авторите на песни и изпълнителите са в самата основа на веригата за създаване на стойност в музикалния сектор и са преди всичко творческите движещи сили на цялата музика, разпространявана чрез платформи за стрийминг;
Г.	като има предвид, че бързите иновации в областта на цифровите технологии през последните две десетилетия преобразиха из основи музикалния сектор, по-специално начина, по който музиката се създава, произвежда и разпространява, и начина на достъп до нея и консумирането ѝ;
Д.	като има предвид, че музикалният сектор непрекъснато и бързо се адаптира с нови бизнес модели, нови начини за взаимодействие с публиката и използването на допълващи се платформи, като например платформи на социалните медии или кратки видеоприложения, които създават както нови възможности, така и предизвикателства; като има предвид, че в този контекст трябва да бъдат разглеждани някои значителни предизвикателства, като например насърчаването на културното многообразие и справедливото възнаграждение за авторите;
Е.	като има предвид, че основният начин, по който хората вече се радват на музика, е чрез стрийминг музикални услуги чрез цифрови музикални платформи или платформи, при които онлайн потребителите качват съдържание, включително платформи на социалните медии, стрийминг на изпълнения на живо или кратки видеоприложения, които предоставят достъп до 100 милиона музикални произведения, които са достъпни навсякъде, по всяко време и на всички видове устройства, безплатно или срещу сравнително ниска месечна абонаментна такса;
Ж.	като има предвид, че стриймингът представлява 67% от глобалните приходи на музикалния сектор[footnoteRef:12]; като има предвид, че глобалният музикален сектор отбеляза устойчив растеж, който достигна връхната си точка през 2022 г. с осма поредна година на растеж и годишни приходи в размер на 22,6 милиарда щатски долара; като има предвид, че нарастващият брой инвеститори в музикалния сектор разкрива огромната му обща икономическа стойност; [12:  	International Federation of Phonography Industry, „Global Music Report 2023“ (Глобален доклад за музикалната сфера за 2023 г.), 21 март 2023 г.] 

З.	като има предвид, че авторите и изпълнителите често не получават признание или възнаграждение по начин, който отразява действителния размер на техния принос, което води до това, че по-голямата част от авторите получават много ниски приходи от пазара за стрийминг на музика и често не са в състояние да поддържат професионалната си кариера, което създава значителен дисбаланс във времето, който трябва да бъде преодолян[footnoteRef:13]; като има предвид, че е необходимо да бъдат проучвани по-справедливи модели за разпределяне на приходите чрез стрийминг за авторите и артистите изпълнители, като се разглеждат различни налични механизми, като например пропорционални и ориентирани към потребителите модели или напълно нови модели; като има предвид, че критериите за начина, по който потоците се отчитат от платформите, могат също така да оказват въздействие върху практиките за манипулиране на стрийминга; [13:  	Брифинг – „Изследвания за комисията CULT:Културното многообразие и условията за авторите в европейския пазар за стрийминг на музика: библиографски преглед“, Европейски парламент, Генерална дирекция за вътрешни политики на Съюза, Тематичен отдел за структурни политики и политики на сближаване, юни 2023 г.] 

И.	като има предвид, че в проучванията се посочва, че настоящото положение се характеризира с нови предизвикателства, както и с няколко отдавна съществуващи системни проблема, пред които музикалният сектор продължава да е изправен, по-специално спад в общата стойност на продуктите, концентрация на приходи от основните фирми и най-популярните творци, липса на качествени данни за правилно идентифициране на авторите, артистите изпълнители или други носители на права, манипулирането чрез стрийминг, незаконното използване на музикално съдържание от доставчиците на онлайн услуги за споделяне на съдържание и доминиращите онлайн платформи и магазини за приложения; припомня, че всички тези фактори засягат справедливостта и устойчивостта на приходите, генерирани от пазара за стрийминг на музика;
Й.	като има предвид, че средната цена на месечния абонамент за услуга за стрийминг на музика не се е увеличила през годините след въвеждането на такива услуги, особено като се вземат предвид инфлацията и огромното увеличение на наличното съдържание;
К.	като има предвид, че авторските права не следва да се считат за безплатен актив за собствените търговски и промоционални стратегии на музикалните услуги;
Л.	като има предвид, че платформите за стрийминг на музика, като използват алгоритми и системи за препоръчване, играят важна роля при откриването на съдържание и следователно оказват значително въздействие върху културното многообразие; като има предвид, че те могат също така да влияят, подбират или увеличават видимостта на определени музикални произведения и следователно на приходите на авторите и композиторите, както и на други участници в европейския културен и творчески сектор (CCS);
М.	като има предвид, че платформите за стрийминг на музика следва да продължат усилията си за повишаване на цялостната прозрачност и проследимост по много оперативни аспекти, които са от голямо значение за авторите, артистите изпълнители и другите държатели на права; като има предвид, че платформите за стрийминг на музика не са задължени да осигуряват прозрачност относно своите алгоритми и инструменти за препоръки или да гарантират популяризирането на европейските музикални произведения;
Н.	като има предвид, че насърчаването на културното многообразие на европейския пазар за стрийминг на музика, включително насърчаването на европейските творци в световен мащаб, трябва да бъде допълнително анализирано, за да се разгърне пълният потенциал на европейския културен и творчески сектор, който не може да зависи единствено от търговските решения на доминиращите частни световни оператори;
О.	като има предвид, че музикалният сектор все повече се сблъсква с увеличаването на генерирано от ИИ съдържание, което ежедневно залива платформите за стрийминг с все по-голям брой музикални произведения, което рискува да утежни съществуващите дисбаланси по отношение на откриваемостта и възнаграждението на авторите; като има предвид, че разработването на технологии с ИИ следва вместо това да обслужва и подсилва човешкото творчество и че тяхното използване следва да бъде прозрачно;
П.	като има предвид, че няколко проучвания установиха случаи на измами и манипулации чрез стрийминг, тъй като някои участници работят за манипулиране на системата, за да обират приходи, които следва да отиват при авторите и артистите изпълнители, например чрез използване на ботове за изкуствено раздуване на броя на слушателите за определени качени музикални произведения[footnoteRef:14]; като има предвид, че системите за откриване и механизмите за идентификация с цел смекчаване на това измамно поведение на платформите за стрийминг на музика до момента са ограничени; [14:  	Съобщение за медиите – „Фалшиви потоци, реално явление: CNM работи с отрасъла с цел борба с измамите чрез стрийминг“, Centre national de la musique, 16 януари 2023 г.] 

Р.	като има предвид, че е важно да се гарантира функциониращ единен пазар за онлайн разпространението на музика; като има предвид, че поради това следва да се полагат по-целенасочени усилия за преодоляване и отстраняване на несъответствията и дисбалансите, като се има предвид тяхното въздействие върху пазара, по-специално по отношение на дела на приходите от платформите за стрийминг; като има предвид, че за тази цел следва да бъдат провеждани допълнителни разследвания и анализи, за да бъдат събирани данни и за да бъдат установявани факторите, които биха могли да създадат пречки пред разпространението на музикално съдържание в цяла Европа;
С.	като има предвид, че правилното идентифициране на авторите е от решаващо значение не само за тяхното признаване и по-добро възнаграждение, но и за гарантирането на многообразие и прозрачност на платформите;
1.	подчертава необходимостта от подкрепа и създаване на правила, гарантиращи справедлива и устойчива екосистема за стрийминг на музика в Съюза, която едновременно насърчава културното многообразие и преодолява дисбалансите, които оказват отрицателно въздействие върху сектора, особено неговите автори и изпълнители, и могат да му попречат да процъфтява;
2.	подчертава, че всички участници във веригата за създаване на стойност чрез стрийминг на музика трябва да започнат ефективен диалог, който включва автори и изпълнители, и да направят необходимите промени, за да се гарантира справедлива, приобщаваща и устойчива екосистема в сектора, така че тя да може да допринася за културното многообразие, като предоставя възможности за откриване на творци, както и като насърчава местните репертоари;
3.	отбелязва със загриженост, че настоящият дисбаланс в разпределението на приходите на пазара за стрийминг на музика поставя в неблагоприятно положение и авторите, и изпълнителите и излага на риск устойчивостта на тяхната професионална кариера на цифровия пазар; приветства всички усилия за по-справедливо възнаграждение за авторите и артистите изпълнители, като се признава значението на тяхната роля в европейския музикален сектор;
4.	призовава Комисията да направи оценка на въздействието на съществуващите договорни практики на европейския пазар за стрийминг на музика, както и на настоящия модел за разпределение на приходите от услуги за стрийминг на музика, върху културното многообразие и принципа на подходящо и пропорционално възнаграждение за авторите и изпълнителите, и я призовава да проучи, в сътрудничество със съответните заинтересовани страни, подходящи мерки, включително алтернативни и по-справедливи модели за преразпределяне на приходите от стрийминг; призовава Комисията да проучи дали съществува високо равнище на концентрация в музикалната индустрия и да оцени нейното въздействие върху културното многообразие, върху възнаграждението на авторите и върху конкуренцията;
5.	настоятелно призовава всички заинтересовани страни да предприемат всички необходими стъпки за преодоляване на настоящите дисбаланси и изисква от Комисията да наблюдава и насърчава напредъка в това отношение и да обмисля подходящи предложения за политики, в случай че доброволните инициативи на заинтересованите страни не успеят да доведат до съдържателни решения;
Към устойчива екосистема за авторите 
6.	подчертава, че ключовата роля на авторите следва да бъде отразена чрез по-голяма видимост в услугите за стрийминг на музика и по-балансирано разпределение на приходите от стрийминг; призовава сектора да проучи нови модели за разпределяне на приходите от стрийминг, за да се гарантира възможно най-равноправно и справедливо разпределение за авторите и артистите изпълнители;
7.	насърчава Комисията да оцени дали използването на нови технологии, като например блоковата верига, и международните идентификационни кодове на държателите на права, музикални произведения и звукозаписи имат потенциала да подобрят прозрачността и ефикасността на разходите в рамките на пазара за стрийминг на музика, по-специално за точността на метаданните и възнаграждението, особено за авторите и артистите изпълнители; изразява съжаление, че като цяло услугите за стрийминг на музика в значителна степен не разполагат с такава прозрачност и изисквания за идентификация;
8.	подчертава, че е важно авторите да стават членове на организации за колективно управление на авторски права, за да се гарантира правото на колективни трудови договори и колективно представителство; подчертава, че колективните преговори чрез сдруженията на авторите имат за цел да гарантират подходяща стойност за използването на произведенията на авторите на пазара за стрийминг на музика, както и да улесняват по-справедливия достъп до пазарите и културното многообразие в рамките на Съюза; припомня значението на Директива 2014/26/ЕС[footnoteRef:15], която осигурява рамката за онлайн многотериториално лицензиране на авторските права за услуги за стрийминг на музика, гарантира на авторите свободен избор при подбора на най-ефективния начин за управление на техните права на възнаграждение и установява високо равнище на прозрачност и правила за добро управление за организациите за колективно управление на авторски права, които са от решаващо значение за ефективното управление на репертоари в платформите за стрийминг на музика; [15:  	Директива 2014/26/ЕС на Европейския парламент и на Съвета от 26 февруари 2014 г. относно колективното управление на авторското право и сродните му права и многотериториалното лицензиране на правата върху музикални произведения за използване онлайн на вътрешния пазар (ОВ L 84, 20.3.2014 г., стр. 72).] 

9.	подчертава, че е от съществено значение да се подобри идентифицирането на всеки, който участва в процеса на създаване, по-специално на авторите и артистите изпълнители, в услугите за стрийминг на музика, като се гарантира цялостно и точно разпределение на метаданните от момента на създаването за всяко музикално произведение, качено в услуга за стрийминг на музика; във връзка с това насърчава използването на всички международни идентификационни кодове (IPI[footnoteRef:16], ISWC[footnoteRef:17], ISRC[footnoteRef:18], IPN[footnoteRef:19] и ISNI[footnoteRef:20]); подчертава, че правилното идентифициране на творците играе ключова роля в търсенето и откриваемостта на произведения и дава възможност за подходящо възнаграждение на творците при разпределянето на приходите; [16:  	IPI: Interested Parties Information, https://www.ipisystem.org/.]  [17:  	ISWC: International Standard Musical Work Code, https://www.iswc.org/.]  [18:  	ISRC: International Standard Recording Code, https://isrc.ifpi.org/en/.]  [19:  	IPN: International Performer Number, https://www.scapr.org/tools-projects/ipd/.]  [20:  	ISNI: International Standard Name Identifier, https://isni.org/.] 

10.	призовава всички участници в музикалната индустрия да увеличат усилията си за гарантиране на всеобхватно и правилно разпределение на метаданните на песни чрез идентифициране и точно съобщаване на данните на авторите за техните музикални произведения в услугите за стрийминг, включително когато каченото съдържание се извършва от напълно независими автори;
11.	подчертава необходимостта от повишаване на осведомеността, по-специално сред младите автори, относно значението на точното признаване и заплащане на тяхната музика на пазара за стрийминг; приветства съответните научноизследователски програми и инициативи, включително на международно равнище, и призовава Комисията да проучва начини за подкрепа на подобни инициативи;
12.	припомня необходимостта да се гарантира стойността на авторските права, независимо от предложенията за услуги за стрийминг на музика; отбелязва, че няколко неотдавнашни проучвания[footnoteRef:21],[footnoteRef:22] показват, че по-голямата част от авторите и артистите изпълнители не получават достатъчно приходи от стрийминг на музика; призовава за преразглеждане на предцифровите ставки на лицензионните възнаграждения, така че те да бъдат приведени в съответствие със справедливите и модерни ставки; осъжда съществуването на всякакви схеми, като например схемите „payola“, които принуждават авторите да приемат по-ниски приходи или липса на приходи в замяна на по-голяма видимост, като по този начин те допълнително намаляват и без това много ниските приходи на авторите от стрийминг, особено като се има предвид, че в повечето случаи обещанието за по-голяма видимост остава неизпълнено; [21:  	European Composer and Songwriter Alliance (Европейски алианс на композиторите и авторите на песни, „Стрийминг на музика и неговото въздействие върху авторите на музикални произведения - защо трябва да „ремонтираме“ стрийминга и как да гарантираме устойчиво бъдеще за всички създатели на музика“. юли 2023 г.]  [22:  	Legrand Network, „Проучване относно мястото и ролята на авторите и композиторите в европейския пазар за стрийминг на музика“, European Grouping of Societies of Authors and Composers, 28 септември 2022 г./.] 

13.	отбелязва, че конкуренцията между доставчиците на стрийминг на музика на европейския пазар се доминира от малко на брой световни играчи; припомня необходимостта от бързо прилагане на Законодателния акт за цифровия пазар и на Законодателния акт за цифровите услуги, за да се гарантира справедлива екосистема, като се сложи край на практиките на нелоялна конкуренция от страна на онлайн платформите за споделяне на съдържание и доставчиците на услуги за стрийминг на музика на пазара за стрийминг на музика, като например тези, които позволяват на потребителите незаконно да извършват стрийминг или да изтеглят защитено съдържание; подчертава необходимостта от прозрачност и ефикасен одит в това отношение; подчертава необходимостта от премахване на тези нарушения на и от платформите, както и в магазините за приложения;
14.	подчертава, че е важно да се гарантират инвестиции в нови европейски таланти и музика, включително местни творци, нишови творци и творци от уязвими общности, чрез подходящи инструменти за финансиране, включително програмата „Творческа Европа“, за да се стимулират инвестициите в по-разнообразни форми на репертоар по отношение на езика или жанра, в предоставянето на цифрови умения и в цифровата трансформация на бизнес моделите, и подчертава необходимостта от повишаване на осведомеността на авторите относно техните права;
15.	подкрепя споделянето на информация за изпълненията на живо на творците на платформи, особено за местните творци, за да се улесняват новите открития и допълнителната видимост;
16.	призовава всички участници в сектора на стрийминга на музика да работят заедно за оценка и намаляване на въглеродния отпечатък на цифровата музика;
Видимост и откриваемост на европейските музикални произведения
17.	призовава за предприемане на действия на равнището на Съюза, за да се гарантира видимостта и достъпността на европейските произведения, като се има предвид огромното количество съдържание, което непрекъснато нараства в платформите за стрийминг на музика, и липсата на правила на Съюза, които да ги регулират по хармонизиран начин;
18.	приветства започнатото от Комисията проучване, което има за цел да оцени откриваемостта на европейски музикални произведения в музикалната екосистема, включително чрез услуги за стрийминг на музика; изисква от Комисията, въз основа на тези резултати, да предложи подходящи мерки, включително правна рамка за гарантиране на видимостта, достъпността и видното място на европейските музикални произведения в платформите за стрийминг на музика;
19.	в този контекст призовава Комисията да гарантира, че тази правна рамка включва специфични показатели за многообразие, които биха позволили независима оценка на използването и видимостта на европейските музикални произведения и разнообразието на жанрове, езици и независими автори;
20.	подчертава освен това, че подобна правна рамка би изисквала от Комисията да определи най-добрите практики за изпитване на диверсифицирано съдържание, популяризирано на интерфейсите на платформите, и редовно да наблюдава и докладва по този въпрос с ясна методология за разбиране и оценка на видимостта на европейските музикални произведения, наред с другото, в подбрани списъци с произведения, потребителски интерфейси, алгоритмичен избор и системи за препоръчване, за да се гарантира видимост и откриваемост;
21.	призовава Комисията да събира данни и да извърши задълбочен анализ, насочен към гарантиране на откриваемостта на европейски музикални произведения чрез услуги за стрийминг на музика, както и да създаде структуриран диалог между всички участващи страни; изисква от Комисията, въз основа на констатациите, да обмисли възможността за налагане на конкретни мерки, като например квоти за европейски музикални произведения, на платформите за стрийминг на музика;
22.	призовава Комисията и държавите членки да направят оценка на подходящи начини за опазване на цифровото европейско музикално наследство, като същевременно се намали фактическата зависимост от търговските платформи за стрийминг на музика, така че да се гарантира наличието и достъпността на европейските музикални произведения в дългосрочен план;
Към етично използване на ИИ
23.	призовава за етично използване на ИИ в CCS, включително музиката, и подчертава, че ИИ може да бъде инструмент за хората на изкуството за проучване, иновации и подобряване на собствените си творби; призовава за максимална прозрачност и подчертава необходимостта да се гарантира спазването на всички правни изисквания на Съюза относно разработването, производството и доставката на музикални произведения чрез технологии с ИИ; подчертава необходимостта от разглеждане на специфичните последици от използването на ИИ в CCS;
24.	призовава Комисията да предложи правни целенасочени разпоредби, за да се гарантира прозрачността на алгоритмите и системите за препоръчване на съдържание на всички релевантни платформи за стрийминг на музика, с оглед на предотвратяването на нелоялни практики и измами, свързани със стрийминг, които се използват за намаляване на разходите и допълнително намаляване на стойността за професионалните автори; изисква музикалните услуги да продължат да инвестират в подходящи инструменти за идентифициране на такива дейности;
25.	подчертава, че увеличаването на генерираното от ИИ съдържание доведе до нарастващ брой произведения, качени в платформи за стрийминг, което прави още по-важно да се гарантира видимостта и откриваемостта на европейските музикални произведения; подчертава, че обществеността следва да е наясно дали музикалните произведения, песни или творци, които слушат на платформи за стрийминг на музика, са били генерирани главно от ИИ и/или без съществения принос на автори човешки същества; във връзка с това подчертава необходимостта да се работи, за да се гарантира, че потребителите са добре информирани, и подчертава необходимостта от създаване на ясен, навременен и видим етикет за информиране на обществеността относно произведения, създадени само с ИИ, които не включват изразяване на личността или творчеството на автора;
26.	приветства диалога между основните заинтересовани страни за справяне с разпространението на дълбинни фалшификати в платформите за стрийминг на музика и призовава за отчитане на интересите на всички автори и изпълнители; припомня, че дълбинните фалшификати са крайни продукти, генерирани от модели и приложения на ИИ, които могат да използват идентичността, гласа и приликите на авторите и артистите изпълнители без тяхното съгласие; призовава за по-широко използване на инструменти за идентифициране с цел откриване на дълбинни фалшификати и манипулирано съдържание и призовава за леснодостъпни механизми за докладване за авторите, изпълнителите и другите държатели на права;
27.	подчертава, че авторите, изпълнителите и другите държатели на права следва да имат право да запазват и да лицензират правата за използване на техните произведения за обучение, разработване или проектиране в областта на ИИ извън рамките на научните изследвания; подчертава във връзка с това необходимостта от прозрачност относно учебното съдържание, защитено съгласно авторското право, за целите на генеративни системи с ИИ, за да се гарантира, че то е в съответствие с приложимото право на Съюза или национално право в областта на авторското право, и подчертава, че поради това доставчиците на такива генеративни системи с ИИ трябва да документират и да предоставят на разположение на обществеността достатъчно подробно обобщение относно използването на такива данни за обучение, независимо къде е проведено това обучение, за да се даде възможност за правилното прилагане на изключението за извличане на информация от текст и данни, предвидено в правото на Съюза в областта на авторското право;
Перспективи
28.	призовава Комисията да създаде Европейска музикална обсерватория, която да предоставя информация относно музикалните пазари в ЕС чрез събиране и анализ на данни в държавите членки, както и да анализира и докладва относно правни въпроси, засягащи музикалния сектор, по-специално пазара за стрийминг на музика, с оглед развитие на сектора;
29.	призовава Комисията да подобрява допълнително програмата „Творческа Европа“, по-специално с всеобхватни действия в областта на музиката;
30.	подчертава, че музиката има голям потенциал за по-нататъшно насърчаване на европейската култура, история, наследство, ценности и многообразие; счита, че музиката също така има потенциала да допринася за „меката сила“ на Съюза; подчертава, че насърчаването на европейските творци в трети държави следва да бъде силен акцент на Съюза; във връзка с това призовава Комисията да разработи всеобхватна европейска стратегия за износ на европейски музикални произведения;
31.	приканва Комисията да установи структуриран диалог между всички заинтересовани страни с цел обсъждане на настоящите въпроси, засягащи пазара на стрийминг на музика, и да работи заедно за намиране на общи решения за по-справедливо разпределение на приходите от платформите за стрийминг на музика, по-специално за авторите, артистите изпълнители и малките и микронезависимите продуценти, успоредно с очакваните законодателни предложения относно прозрачността на алгоритмите и видимостта на европейските музикални произведения;
32.	приканва Комисията да обмисли въвеждането на европейска промишлена стратегия за музиката, така че Съюзът да може да играе роля в насърчаването на многообразието на творците и творбите на ЕС, като се поставя акцент върху силата и многообразието на музикалния сектор в Европа, като се стимулират по-малките участници, като се придобиват по-големи по размер инвестиции, като се осигурява по-голяма експозиция на хората на изкуството и се определят количествено резултатите;
°
°	°
33.	възлага на своя председател да предаде настоящата резолюция съответно на Съвета и на Комисията.

